新樂府 二王後	明祖宗之意也
作者：白居易
朝代：唐

paragraphs: 二王後，彼何人，介公酅公爲國賓。
周武隋文之子孫，古人有言天下者，非是一人之天下。
周亡天下傳於隋，隋人失之唐得之。
唐興十葉歲二百，介公酅公世爲客。
明堂太廟朝享時，引居賓位備威儀。
備威儀，助郊祭，高祖太宗之遺制。
不獨興滅國，不獨繼絕世。
欲令嗣位守文君，亡國之孫取爲戒。